Document ID: 32003D0886

Odločba Komisije
z dne 10. decembra 2003
o določitvi meril za zagotovitev podatkov v skladu z Direktivo Sveta 64/432/EGS
(notificirano pod dokumentarno številko K(2003) 4606)
(Besedilo velja za EGP)
(2003/886/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 64/432/EGS z dne 26. junija 1964 o problemih v zvezi z zdravstvenim varstvom živali, ki vplivajo na trgovino z govedom in prašiči med državami članicami Evropske skupnosti [1], kakor je bila nazadnje spremenjena z Uredbo Komisije (ES) št. 1226/2002 [2], in zlasti drugega odstavka člena 8 Direktive,
ob upoštevanju naslednjega:
(1) Direktiva 64/432/EGS predvideva, da države članice posredujejo Komisiji podatke o pojavljanju bolezni, navedenih v Prilogi E(I), in katerih koli drugih bolezni, zajetih z dodatnimi jamstvi, ki so predvidena v zakonodaji Skupnosti za njeno ozemlje.
(2) Odločba Komisije 2002/677/ES [3] z dne 22. avgusta 2002, kakor je bila nazadnje spremenjena z Odločbo 2003/394/ES [4], določa standardne zahteve glede poročanja o programih izkoreninjenja in nadzorovanja bolezni živali, ki jih sofinancira Skupnost.
(3) Podatke, ki jih zagotovijo države članice, lahko Komisija uporabi za razglasitev držav članic in regij držav članic za uradno proste tuberkuloze, bruceloze ali enzootske goveje levkoze glede čred goveda ali pa za začasno opustitev ali preklic tega statusa, kakor je določen v Odločbi Komisije 2003/467/ES [5].
(4) V zvezi z govejim rinotraheitisom lahko Komisija podatke, ki jih zagotovijo države članice, uporabi za dodelitev ali odvzem dodatnih jamstev za države članice ali regije držav članic, proste bolezni, kakor je določeno v Odločbi Komisije 93/42/EGS [6], ali ki izvajajo obvezne programe v skladu z Direktivo 64/432/EGS.
(5) V zvezi z infekcijo Brucella suis ter virusnim vnetjem želodca in črevesja lahko Komisija podatke, ki jih zagotovijo države članice, uporabi za dodelitev ali odvzem dodatnih jamstev za države članice ali regije držav članic, ki izvajajo obvezne programe ali so proste bolezni v skladu s členom 9 in 10 Direktive 64/432/EGS.
(6) Merila glede podatkov, ki jih morajo države članice zagotoviti v zvezi z Aujeszkyjevo boleznijo, so določena v Odločbi Komisije 2001/618/ES [7] in zlasti v Prilogi IV k navedeni odločbi.
(7) Da bi Komisija lahko pravilno ocenila stanje v zvezi z zdravstvenim varstvom živali, je treba uskladiti predstavitev podatkov, ki jih države članice zagotovijo za druge bolezni, navedene v Direktivi 64/432/EGS, tj. za steklino, slinavko in parkljevko, pljučno kugo goved, vezikularno bolezen prašičev, klasično prašičjo kugo, afriško prašičjo kugo, infekcijo Brucella suis, virusno vnetje želodca in črevesja in vranični prisad, kadar lahko te bolezni prizadenejo govedo ali prašiče, hkrati pa predvideti nekatera odstopanja.
(8) Zato je treba opredeliti enotna merila za podatke, ki jih države članice zagotovijo v zvezi s temi boleznimi.
(9) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Če člena 4 in 5 Odločbe 2002/677/ES ne zahtevata drugače, potem podatki o pojavu bolezni, navedenih v Prilogi E k navedeni direktivi, razen Aujeszkyjeve bolezni, ki jih države članice posredujejo Komisiji v skladu s členom 8 Direktive 64/432/EGS, temeljijo na enotnih merilih, določenih v prilogah od I do VII k tej odločbi.
Člen 2
Ta odločba se prvič uporabi za podatke za leto 2003, ki jih je do 31. maja 2004 treba poslati Komisiji.
Člen 3
Ta odločba je naslovljena na države članice.
V Bruslju, 10. decembra 2003

Labels: 3
6